TVD, 9.12.2009


Naslov: Veteran Josip Zagajski je dobil 11 let zapora

Napoved za voditelja:

Okrožno sodišče v Krškem je Josipa Zagajskega obsodilo na enajst let zapora. Kot je znano, ga je obtožnica bremenila treh kaznivih dejanj - terorizma, poskusa preprečitve uradnega dejanja in nedovoljenega prometa z eksplozivom. 60-letnega hrvaškega vojnega veterana so namreč slovenski policisti 10. julija letos prijeli v Dobovi na železniški postaji, saj so pri preverjanju njegovih listin pri njem odkrili pet ročnih bomb. Z eno od njih je grozil policistu, ki je opravljal postopek preverjanja, saj je imel prepoved vstopa v EU in le malo je manjkalo, da ni prišlo do prave katastrofe. Obtoženi je bil z namenjen v Ljubljano, kjer naj bi napadel slovenske politične ustanove in njihove predstavnike. 

T- Iz Krškega GORAN ROVAN /

X- Snemalec in montažer Jože Grajžl /

Tako zadovoljen je hrvaški vojni veteran Josip Zagajski danes v spremstvu medijev zapuščal okrožno sodišče v Krškem, ki mu je za tri očitana kazniva dejanja prisodilo enajst let zapora. Obtoženi se je sicer odločil, da se bo branil z molkom, kljub temu je sodišču povedal, da bi se lahko vse skupaj končalo tudi drugače in da ni terorist. Sodišče je pri izreku sodbe upoštevalo, da je bil za poskus umora z razstrelivom v Nemčiji že obsojen na 13 let zapora in da je bil po devetih letih lani vrnjen na Hrvaško.

T- KLAVDIJA KERIN /
X- zagovornica obtoženega po uradni dolžnosti /
Kako je klient sprejel samo sodbo? Saj ste videli, v bistvu se je nasmejal, no. Mislim, da je pričakoval več.

V izvedenskem mnenju je psihiater dr. Slavko Ziherl zapisal, da se je obtoženi storjenih dejanj in njihovih posledic zavedal in da gre pri Zagajskemu za posttravmatski stresni sindrom, ki je posledica grozot, ki jih je doživel v vojni na Hrvaškem.

T- NINA RIBIČ /
X- okrožna državna tožilka /

Sodišče je v bistvu obdolženca obsodilo po vseh treh točkah obtožbe, kar je bilo za pričakovati, glede na zbrane dokaze. Jest sem z izrečeno kaznijo zadovoljna. 

Tako tožilka kot zagovornica se še nista odločili, ali se bosta na izrečeno sodbo pritožili, Kako pa zagovornica gleda na izrečeno kazen?

T- KLAVDIJA KERIN /
X- zagovornica obtoženega po uradni dolžnosti /
V bistvu moram reč, da je pričakovana, ni me presenetila, sicer tako kot sem rekla v zaključni besedi se ne strinjam s kaznivim dejanjem terorizma, vendar tko pač je. Je sodba prehuda? Ta obtožba dejansko sloni samo na sodbi nemškega sodišča in na tisti karti ter na bombah seveda.

Josip Zagajski je bil tako ob julijski aretaciji kot tudi danes na sojenju povsem miren in ni kazal znakov psihičnih težav, čeprav se je zaradi njih že zdravil v bolnišnici v Vrapčah. Očitana dejanja je priznal, vendar se jih ni pokesal. 

